**Κωνσταντίνος Καβάφης «Άννα Κομνηνή»**

*Στον πρόλογο της Aλεξιάδος της θρηνεί,  
για την χηρεία της η Άννα Κομνηνή.  
  
Εις ίλιγγον είν’ η ψυχή της. «Και  
ρείθροις δακρύων», μας λέγει, «περιτέγγω  
τους οφθαλμούς..... Φευ των κυμάτων» της ζωής της,  
«φευ των επαναστάσεων». Την καίει η οδύνη   
«μέχρις οστέων και μυελών και μερισμού ψυχής».  
  
Όμως η αλήθεια μοιάζει που μια λύπη μόνην  
καιρίαν εγνώρισεν η φίλαρχη γυναίκα·  
έναν καϋμό βαθύ μονάχα είχε  
(κι ας μην τ’ ομολογεί) η αγέρωχη αυτή Γραικιά,  
που δεν κατάφερε, μ’ όλην την δεξιότητά της,  
την Βασιλείαν ν’ αποκτήσει· μα την πήρε  
σχεδόν μέσ’ απ’ τα χέρια της ο προπετής Ιωάννης.*

Η Άννα Κομνηνή (1083-1148 μ.Χ.) ήταν κόρη του Αυτοκράτορα Αλέξιου Α΄ Κομνηνού (περίοδος διακυβέρνησης 1081-1118 μ.Χ.) και της Ειρήνης Δούκαινας.

Σε μικρή ηλικία αρραβωνιάστηκε με τον Κωνσταντίνο Δούκα, τον οποίο ο πατέρας της Αλέξιος είχε ανακηρύξει συναυτοκράτορα μέχρι τη στιγμή που ο Αλέξιος απέκτησε γιο και διάδοχο, τον Ιωάννη Β΄. Ο γάμος του Κωνσταντίνου με την Άννα δεν πραγματοποιήθηκε ποτέ, καθώς ο Κωνσταντίνος πέθανε. Αργότερα, ο Αλέξιος θα παντρέψει την Άννα με τον Νικηφόρο Βρυέννιο, στον οποίο θα δώσει τον τίτλο του Καίσαρα.

Η μεγαλύτερη επιθυμίας της Άννας ήταν να κατακτήσει το θρόνο της αυτοκρατορίας και για το λόγο αυτό, όταν ο πατέρας της πέθανε (1118), προσπάθησε σε συνεργασία με τη μητέρα της Ειρήνη να οργανώσει συνομωσία εις βάρος του αδερφού της και νόμιμου διαδόχου Ιωάννη Β΄ Κομνηνού. Η Άννα θέλησε να προωθήσει στο θρόνο το σύζυγό της Νικηφόρο, αλλά ο ίδιος, μένοντας πιστός στον Ιωάννη, δε δέχτηκε να συμμετάσχει στα σχέδια της φιλόδοξης συζύγου του.

Η αποτυχία της συνομωσίας θα οδηγήσει την Άννα μαζί με τη μητέρα της σε απομόνωση, στην Ιερά μονή της Κεχαριτωμένης στην Κωνσταντινούπολη, όπου η Άννα θα αξιοποιήσει τις γνώσεις της για να συγγράψει την ιστορία του πατέρα της. Η «Αλεξιάδα», το ιστορικό αυτό έργο της Άννας Κομνηνή, αποτελεί μια σημαντική πηγή πληροφοριών για τα χρόνια της διακυβέρνησης του Αλέξιου Α΄ και συνάμα ένα εξαιρετικό λογοτέχνημα, μιας και η Άννα είχε βαθιά καλλιέργεια και, όπως φαίνεται, σημαντικές συγγραφικές ικανότητες.